Εκθεση

σχετικά με τις δημοσιονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας (Λισαβόνα) για το οικονομικό έτος που έληξε στις 31 Δεκεμβρίου 1998, συνοδευόμενη από τις απαντήσεις του Κέντρου

(1999/C 372/08)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

Γνωμη του συνεδριου

1. Η παρούσα έκθεση απευθύνεται στο διοικητικό συμβούλιο του Ευρωπαϊκού Κέντρου Παρακολούθησης Ναρκωτικών και Τοξικομανίας σύμφωνα με το άρθρο 11, παράγραφος 11 του κανονισμού (ΕΟΚ) αριθ. 302/93 του Συμβουλίου(1).

2. Το Συνέδριο εξέτασε τις δημοσιονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος που έληξε στις 31 Δεκεμβρίου 1998. Σύμφωνα με το άρθρο 11, παράγραφος 8 του κανονισμού (ΕΟΚ) αριθ. 302/93 του Συμβουλίου, ο προϋπολογισμός εκτελέστηκε υπό την ευθύνη του διευθυντή. Η ευθύνη αυτή περιλαμβάνει την κατάρτιση και παρουσίαση των δημοσιονομικών καταστάσεων(2) σύμφωνα με τις εσωτερικές δημοσιονομικές διατάξεις, όπως προβλέπει το άρθρο 11, παράγραφος 12 του κανονισμού (ΕΟΚ) αριθ. 302/93 του Συμβουλίου, όπως τροποποιήθηκε από το άρθρο 1 του κανονισμού (ΕΚ) αριθ. 3294/94 του Συμβουλίου(3). Σύμφωνα με το άρθρο 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να εξετάζει τους λογαριασμούς αυτούς.

3. Το Συνέδριο διενέργησε τον έλεγχό του σύμφωνα με τις μεθόδους ελέγχου και τα ελεγκτικά πρότυπά του. Αυτά προσαρμόστηκαν από τα γενικώς αποδεκτά διεθνή ελεγκτικά πρότυπα ώστε να αντανακλούν τον ειδικό χαρακτήρα του κοινοτικού πλαισίου. Εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον εν λόγω έλεγχο, το Συνέδριο απεκόμισε εύλογο έρεισμα για τη στήριξη της γνώμης που εκφράζεται κατωτέρω.

4. Η εξέταση αυτή έδωσε στο Συνέδριο τη δυνατότητα να βεβαιωθεί ευλόγως ότι οι ετήσιοι λογαριασμοί για το οικονομικό έτος που έληξε στις 31 Δεκεμβρίου 1998 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

Κυριες παρατηρησεις σχετικα με την εκτελεση του προϋπολογισμου του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος που έληξε στις 31 Δεκεμβρίου 1998

Λογιστική προϋπολογισμού και μεταφερθείσες πιστώσεις

5. Λόγω καθυστερήσεων στη θέσπιση του συστήματος SI 2, η λογιστική προϋπολογισμού εξακολούθησε να τηρείται μέσω ενός προγράμματος λογιστικού φύλλου (Excel) κατά τη διάρκεια του 1998. Το νέο σύστημα SI 2 θα εισαχθεί από το 1999 και εξής, ενώ η γενική λογιστική εξακολουθεί να καταρτίζεται με το λογισμικό Cubic.

6. Οι πιστώσεις που μεταφέρθηκαν από το 1998 στο 1999 ανέρχονται σε 2,4 εκατ. ECU, ήτοι 25 % του τελικού προϋπολογισμού του Κέντρου. Αφορούν κυρίως τον τίτλο III του προϋπολογισμού: 0,4 εκατ. ECU αφορούν τις συνεργασίες, τις μελέτες, τις έρευνες και την κατάρτιση, 0,2 εκατ. ECU τις εκδόσεις γενικού χαρακτήρα και 0,6 εκατ. ECU την άμεση υποστήριξη στα εστιακά σημεία. Η κύρια αιτία των μεταφορών αυτών είναι η καθυστερημένη απεμπλοκή του αποθεματικού 2 εκατ. ECU από την αρμόδια για τον προϋπολογισμό αρχή.

Συμβάσεις/Εθνικά εστιακά σημεία του δικτύου (REITOX)

7. Μεγάλο μέρος των συμβάσεων είχε συναφθεί με απευθείας συμφωνία ή έπειτα από κλειστούς διαγωνισμούς. Λόγω της καθυστέρησης έναρξης των διαδικασιών, οι συμβάσεις που αφορούσαν 14 ειδικές δράσεις REITOX, από τις 20 που πραγματοποιήθηκαν κατά τη διάρκεια του 1998, υπογράφηκαν κατά τους δύο τελευταίους μήνες του οικονομικού έτους.

Πάγιες προκαταβολές

8. Το Κέντρο συνεχίζει να εκτελεί ένα διόλου ευκαταφρόνητο μέρος των δαπανών του μέσω πάγιων προκαταβολών. Έτσι, το ποσό των πληρωμών που πραγματοποιήθηκαν μέσω πάγιων προκαταβολών φθάνει στο 22 %, ήτοι 1,6 εκατ. ECU, των πληρωμών του οικονομικού έτους (7,2 εκατ. ECU). Το Συνέδριο συνιστά εκ νέου την προοδευτική εγκατάλειψη της χρησιμοποίησης πάγιων προκαταβολών.

Δημοσίευση του προϋπολογισμού

9. Σε αντίθεση με την υποχρέωση που προβλέπεται στο άρθρο 13 του δημοσιονομικού κανονισμού του, το Κέντρο δεν δημοσίευσε τον προϋπολογισμό του και τον πίνακα προσωπικού του στην Επίσημη Εφημερίδα των Ευρωπαϊκών Κοινοτήτων.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 22ας και 23ης Σεπτεμβρίου του 1999.

Για το Ελεγκτικό Συνέδριο

Jan O. KARLSSON

Πρόεδρος

(1) EE L 36 της 12.2.1993, σ. 1.

(2) Κατ' εφαρμογή του άρθρου 11, παράγραφος 10 του κανονισμού (ΕΟΚ) αριθ. 302/93 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 1998 καταρτίστηκαν στις 26 Μαΐου 1999 και κατόπιν διαβιβάστηκαν στο διοικητικό συμβούλιο του Κέντρου, στην Επιτροπή και στο Ελεγκτικό Συνέδριο. Το Συνέδριο παρέλαβε τους εν λόγω λογαριασμούς στις 31 Μαΐου 1999. Στους πίνακες που επισυνάπτονται στην παρούσα έκθεση παρουσιάζονται συνοπτικά αυτές οι δημοσιονομικές καταστάσεις.

(3) EE L 341 της 30.12.1994, σ. 7.

Πίνακας 1

Ισολογισμός στις 31 Δεκεμβρίου 1998 και 1997

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 1998 και 1997

>ΘΕΣΗ ΠΙΝΑΚΑ>

Απαντήσεις του ΕΚΠΝΤ

Σημεία 1 έως 4

Το ΕΚΠΝΤ εκφράζει την ικανοποίησή του για τη διαπίστωση του Ελεγκτικού Συνεδρίου ότι οι ετήσιοι λογαριασμοί για το οικονομικό έτος που έληξε στις 31 Δεκεμβρίου 1998 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

Σημείο 5

Το ΕΚΠΝΤ άρχισε να εφαρμόζει το σύστημα Sincom 2 τον Ιανουάριο του 1999, ταυτόχρονα με την Ευρωπαϊκή Επιτροπή και από τη στιγμή που το εν λόγω σύστημα του διαθέτηκε μετά την προσαρμογή του στις ανάγκες των αποκεντρωμένων οργανισμών.

Σημείο 6

Η παρατήρηση αυτή δεν χρήζει σχολίων.

Σημείο 7

Το 26 % των συμβάσεων του ΕΚΠΝΤ συνήφθησαν με απευθείας συμφωνία, ενώ το 55 % έπειτα από κλειστούς διαγωνισμούς κατόπιν προσκλήσεως εκδήλωσης ενδιαφέροντος, σύμφωνα, σε κάθε περίπτωση, με τους κανονισμούς που εφαρμόζονται σχετικά από το ΕΚΠΝΤ.

Το χρονοδιάγραμμα της υπογραφής των συμβάσεων που αφορούσαν τα ειδικά σχέδια REITOX καθορίστηκε κυρίως από την καθυστερημένη εκταμίευση του αποθεματικού ύψους 2000 000 ECU, το οποίο ενεγράφη με έγκριση του Ευρωπαϊκού Κοινοβουλίου στον προϋπολογισμό του ΕΚΠΝΤ για το 1998.

Σημείο 8

Το ΕΚΠΝΤ συμμερίζεται την επιθυμία του Ελεγκτικού Συνεδρίου για σταδιακή μείωση της χρησιμοποίησης των πάγιων προκαταβολών.

Σημείο 9

Προκειμένου να μειώσει τα έξοδα για δημοσιεύσεις, το ΕΚΠΝΤ είχε ζητήσει τη γνώμη του Ελεγκτικού Συνεδρίου σχετικά με τη δυνατότητα τροποποίησης του δημοσιονομικού κανονισμού του, κατά τρόπο ώστε η δημοσίευση στην Επίσημη Εφημερίδα των Ευρωπαϊκών Κοινοτήτων να αντικατασταθεί από ηλεκτρονική δημοσίευση μέσω της θέσης του ΕΚΠΝΤ στο Διαδίκτυο. Έπειτα από την αρνητική γνώμη του Ελεγκτικού Συνεδρίου, της 24ης Μαρτίου 1999, ετέθη σε εφαρμογή η διαδιασία δημοσίευσης στην Επίσημη Εφημερίδα των Ευρωπαϊκών Κοινοτήτων, με διατήρηση της ηλεκτρονικής δημοσίευσης μέσω του Διαδικτύου.